KIRJALLINEN KYSYMYS E-1513/99 esittäjä(t): Marie Isler Béguin (Verts/ALE) komissiolle. Baleaareihin kuuluvan Ibizan sataman laajentaminen.



Virallinen lehti nro 219 E , 01/08/2000 s. 0006 - 0006



KIRJALLINEN KYSYMYS E-1513/99 esittäjä(t): Marie Isler Béguin (Verts/ALE) komissiolle (1. syyskuuta 1999) Aihe: Baleaareihin kuuluvan Ibizan sataman laajentaminen Komissio totesi 5. toukokuuta 1999 antamassaan vastauksessa kirjalliseen kysymykseen E-0964/99(1) Baleaareihin kuuluvan Ibizan sataman laajentamisesta, että komissiossa oli parhaillaan hyväksyttävänä päätös taloudellisen tuen myöntämiseksi koheesiorahastosta uuden aallonmurtajan ja yhdystien rakentamiseksi tähän satamaan. Baleaarien ylioikeus (Tribunal Superior de Justicia de Baleares) päätti kuitenkin 29. kesäkuuta 1999 kumota paikallisen suunnitteluviranomaisen (Comisión Insular de Urbanismo) vuonna 1994 hyväksymän Ibizan satamaa koskevan erityissuunnitelman. Tuomio perustuu paikallisen arkkitehtiryhmän kanteeseen, ja siinä todetaan, että ympäristövaikutusten arviointimenettelyssä ei oltu noudatettu tietojen julkisuudelle asetettuja vaatimuksia. Tuomion perusteella ympäristövaikutusten arviointimenettely ei ollut lainmukainen, koska siinä ei noudatettu direktiivin 97/11/EY(2) 6 artiklan 2 kohtaa eikä yleissopimusta ympäristöasioihin liittyvästä tiedonsaannista, osallistumisesta päätöksentekoon ja oikeudesta nostaa kanne, jonka YK:n Euroopan talouskomissio antoi Århusissa, Tanskassa 23.25. kesäkuuta 1999. 1. Aikooko komissio yhä rahoittaa aallonmurtajan rakentamisen? 2. Eikö komissio ole samaa mieltä siitä, että Espanjan viranomaiset eivät ole kunnioittaneet hankkeiden ympäristövaikutusten arvioinnista annettua direktiiviä 97/11/EY, koska menettely ei ollut julkinen? Mihin toimiin komissio aikoo ryhtyä tarkastellakseen uudelleen ympäristövaikutusten arviointimenettelyä? 3. Onko komissio valmis harkitsemaan vaihtoehtoisia hankkeita Espanjan hallituksen tekemälle ehdotukselle? (1) EYVL C 370, 21.12.1999, s. 146. (2) EYVL L 73, 14.3.1997, s. 5. Michel Barnierin komission Puolesta antama vastaus (19. lokakuuta 1999) Komissio teki 19 päivänä huhtikuuta 1999 päätöksen koheesiorahaston tuen myöntämisestä hankkeelle, joka koskee uuden aallonmurtajan ja yhdystien rakentamista Ibizan satamaan. Päätös tehtiin sen jälkeen, kun oli varmistettu, että hanke täyttää koheesiorahastosta annetussa neuvoston asetuksessa(1) säädetyt tukikelpoisuusehdot ja liikenteen infrastruktuurihankkeita koskevat ensisijaisuusperusteet. Hankkeesta on tehty ympäristövaikutusten arviointi tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY mukaisesti(2). Selvitys hankkeen ympäristövaikutuksista julkaistiin Espanjan virallisessa lehdessä(3). Nämä menettelyt ovat Baleaarien ylioikeuden kumoaman erityissuunnitelman ympäristövaikutusten arviointimenettelyyn nähden erillisiä hallinnollisia menettelyitä. 1. Komissio katsoo näin ollen, että kyseinen hanke täyttää edelleen koheesiorahastosta annetussa neuvoston asetuksessa säädetyt tukikelpoisuusehdot ja ensisijaisuusperusteet. 2. Saatavilla olevien tietojen mukaan näyttää siltä, että Espanjan viranomaiset ovat noudattaneet yleisölle tiedottamista koskevia vaatimuksia. Komissio tarkastelee kuitenkin perusteellisesti ylioikeuden antaman tuomion synnyttämää tilannetta. 3. Espanjan viranomaiset tutkivat vaihtoehtoisia teknisiä ratkaisuja hanketta arvioidessaan ja totesivat, että kyseinen hanke on kaikkein soveltuvin Ibizan sataman ongelmien ratkaisemiseksi. Tätä päätelmää tukee myös komission suorittama arviointi. (1) EYVL L 130, 25.5.1994. (2) EYVL L 175, 5.7.1985. (3) BOE N:o 233, 29.9.1994.